Danskerne er vilde med fly. Så simpelt kan det siges, for søndagens tilskuertal vidner om stor opbakning til Flyvevåbnets Danish Air Show. Omkring 140.000 tilskuere var valfartet til Flyvestation Aalborg for at se på de mange flotte fly, der viste sig frem både til lands og i luften. Det vurderer presseofficer ved Flyvestation Aalborg, Morten Valentin Jensen. Og det er langt flere end de forventede 125.000 gæster. - Vi er enormt glade for resultatet, og alle vores medarbejdere er vokset en halv centimeter, siger presseofficer Morten Valentin Jensen. Helt som forventet gav de mange gæster massive køer på indfaldsvejene til lufthavnen. Presseofficeren formoder, at gæsterne er kommet anstigende i omkring 42.000 biler og på 5.500 cykler. - Der var lange køer, men de bevægede sig heldigvis hele tiden fremad, siger presseofficer Morten Valentin Jensen. Vejret drillede - men havde sine fordele De mange tilskuere måtte hive regnfrakkerne frem, for søndagen bød på en del byger. Men selv om regnen betød, at flere fly måtte blive i hangaren, så havde dråberne alligevel sine fordele. - Havde vejret været bedre, var der kommet endnu flere besøgende, og så havde vi oplevet kaotiske tilstande rent trafikmæssigt, spår presseofficer Morten Valentin Jensen. Som helhed har de mange tusinde besøgende været begejstret for Danish Air Show. Kun enkelte kommentarer har givet ridser i lakken - for eksempel har nogle dyrevenner klaget over, at Flyvevåbnet ikke havde forbudt hunde til showet. Danish Air Show bliver afholdt af Flyvevåbnet hvert andet år. I år 2020 afholdes showet i Karup. Se TV2 Nords dækning af Danish Air Show her:

Opsummering:
Flyvevåbnets store show på Flyvestation Aalborg blev en kæmpe publikumsmagnet, selv om skyerne gjorde det sværere at se alle flyene.